PMIndiaData/PMIndiaSum huggingface dataset:
পি.এম.না হয়েং বরানাসীদা লৈবা এন.জি.ও.শিংগী মীহুৎশিংগা ৱারী-ৱাতায় শাগদৌরি

কোবিদ লাইচৎনা মরম ওইরগা লোকদাউন থমখিবা মনুংদা,বরানাসীগী মীওইশিং অমদি খুন্নাইগী লুপশিংগী লুপলোয়শিংনা মখোয়গী মশানা হোৎনজবা অমদি দিস্ত্রিক্ত এদমিনিস্ত্রেসন্দা মতেং পাংশিনদুনা মথৌ তাবা মীপুম খুদিংদা মতম চানা চানবা চিঞ্জাক য়ৌহন্নবা থৌদাং য়াখি। প্রধান মন্ত্রী শ্রী নরেন্দ্র মোদীনা হয়েং ভিদিও কনফরেসকী খুত্থাঙদা হায়রিবা লুপশিং অসিগী মীহুৎশিংগা ৱারী-ৱাতায় শান্নদুনা মখোয়না থেংনরকপশিং খন্নগনি অমদি মখোয়গী হোৎনখিবশিং উত্থোক্কনি। লোকদাউন মনুংদা, বরানাসীদা লুপ ১০০ হেনবনা চানবা চিঞ্জা পেকেৎ লাখ ২০ হেন্না অমদি অকঙবা রাসন কিৎ লাখ ২ হেন্না দিস্ত্রিক্ত এদমিনিস্ত্রেসনগী ফুদ সেলগী খুত্থাঙদা অমদি মখোয়গী লনাই ওইবা থৌওংদা য়েনথোকখি। চিঞ্জাক য়েন্থোকপখক নত্তনা, হায়রিবা লুপশিং অসিনা মায়খুম অমদি সেনিতাইজরনচিংবা য়েন্থোকপদসু মরুওইবা থৌদাং য়াখি। মখোয়বু দিস্ত্রিক্ত এদমিনিস্ত্রেসন্না ‘কোরোনা লান্মী’ হায়না ইকায় খুম্নখি। হায়রিবা লুপশিং অসিনা মহৈ-মশিং, খুন্নাই, লাইনীং, হকশেল, হোতেল/সোসিএল ক্লবশিং অমদি অতৈ প্রোফেস্নেল সেক্তর য়াওনা তোঙান তোঙানবা লমশিংদা মীয়ামগীদমক থবক তৌরি।
নোংলৈ-নুংশিৎনা মরম ওইদুনা তামিলনাদুদা পুন্সি কয়া মাংখিবদা প্রধান মন্ত্রীনা অৱাবা ফোংদোক্লি

নোংলৈ–নুংশিৎনা মরম ওইদুনা তামিলনাদুদা পুন্সি কয়া মাংখিবদা প্রধান মন্ত্রী নরেন্দ্র মোদীনা অৱাবা ফোংদোক্লি। প্রধান মন্ত্রীনা হায়খি, তামিলনাদুগী মফম খরদা নোংলৈ-নুংশিৎনা মরম ওইদুনা লৈখিদ্রবশিংগী ইমুং-মনুংগী অৱাবদা ঐসু শরুক য়ারি। অশোকপশিং অথুবা মতমদা ফগৎলক্নবা ঐনা ঈশ্বরদা থৌনিজরি। নোংলৈ-নুংশিৎ লাকপদগী পীবা য়াবা মতেং পীনবা ওফিসিয়েলশিংনা থবক পায়খৎলি। তামিলনাদুগী চীফ মিনিস্তর, থিরু ইদাপ্পাদী কে পালানিশ্বামীদা নোংলৈ-নুংশিৎনা মরম ওইদুনা থোকহল্লিবা ফিবমশিংগী মতাংদা ৱারি শানখি। সেন্তরদগী পীবা য়াবা মতেং পীগনি। তামিলনাদুগী মীয়ামগী য়াইফনবা অমসুং অশোই-অঙাম থোক্তনবা ঐনা থৌনিজরি।
পি.এম.না মৈসুরু দসরা কুমহৈগী শক্তমশিং সেয়র তৌরক্লি

প্রধান মন্ত্রী, শ্রী নরেন্দ্র মোদীনা মৈসুরু দসরা কুমহৈগী শক্তমশিং সেয়র তৌরক্তুনা মৈসুরুগী মীয়ামবু মখোয়গী নাৎ অমসুং নাৎকী লনবু ফজরবা মওং অমদা য়োকখত্তুনা থম্বগীদমক থাগৎখ্রে‍। প্রধান মন্ত্রী ইকোন কোন্না ২০২২ য়োগ নুমিৎকী থৌরমদা মৈসুরুদা চৎখিবা খোঙচৎকী নীংশিং মমিসু পাউদমখি‍। মীওই অমগী ত্বীত কোৎ তৌরদুনা, প্রধান মন্ত্রীনা ত্বীত তৌরকখি; “মৈসুরু দসরা অসি পুকিং হুনা ফজরে‍। ঐনা মৈসুরুগী মীয়ামবু মখোয়না নাৎ অমদি নাৎকী লনবু নীংথিনা য়োকখত্তুনা থম্বগীদমক থাগৎপা ফোঙদোকচরি‍। ঐগী মৈসুরু খোঙচৎশিংগী নুংঙাইরবা নীংশিং মমি কয়া লৈর, ইকোন কোন্না ২০২২ য়োগ নুমিৎকী থৌরমদা চৎখিবনি‍।”
মন্ত্রীমন্দলনা ভারত অমসুং ব্রাজীলগী মরক্তা তৌনবা ইনবেস্তমেন্তকী তেংবাং অমসুং লাইথোকহনবগী য়ানা ৱারোলদা অয়াবা পীখ্রে

প্রধানমন্ত্রী শ্রী নরেন্দ্র মোদীনা লুচীংবা কেন্দ্রগী মন্ত্রীমন্দলনা ভারত অমসুং ব্রাজীলগী মরক্তা তৌনবা ইনবেস্তমেন্তকী তেংবাং অমসুং লাইথোকহনবগী য়ানা ৱারোল (আইসিতিএফ)দা খুয়েক পীবা অমসুং অয়াবা পীনবগীদমক মখোয়গী অয়াবা ৱারোল পীখ্রে। য়ানা ৱারোল অসিনা লৈবাক অনিগী মরক্তা ইনবেস্ত তৌবগী ইচেল কলহনবগী ওইথোকপা লৈ। ভারত অমসুং ব্রাজীলগী মরক্তা আইসিএফতিদগী ইনবেস্তরশিংনা ভারত্তা অমসুং ভারতকী ইনবেস্তরশিংনা ব্রাজীলদা খুদোংচাবা ফংলগনি। মসিদগী খুদোংচাবগী থাক্তা পুখৎলকপা অমসুং থাক নাইবা থবক্কী লমদা থাজবা পীবা লোইননা ইনবেস্ত তৌবগী খুদোংচাবগা মরি লৈনবা হিরম পুম্নমক্তা খেন্নবা থমদবনা ইনবেস্তরশিংগী থাজবা হেনগৎহল্লগনি, মসিদগী ইনবেস্তরশিংনা ইনবেস্ত তৌবদা মতেং ওইবা ফিভম অমা ফংলগনি। মসিনা মরম ওইদুনা ভারতনা ব্রাজীলগী ইনবেস্তর পুম্নমক্কীদমক্তা ফোরেন দাইরেক্ত ইনবেস্মেন্ত (এফদিআই) অমা পন্থুংফম ওইনা পুথোকপদা মতেং ওইরগনি।
পি.এম.না মেঘালয়গী ৫০শুবা স্তেৎহুদ নুমিৎতা ৱা ঙাংখ্রে

প্রধান মন্ত্রী শ্রী নরেন্দ্র মোদীনা মেঘালয়গী ৫০শুবা স্তেতহুদ দে নুমিৎতা মেঘালয়গী মীয়াম্বু থাগৎপা ফোঙদোকখ্রে। রাজ্য অসি লিংখৎপদা অমসুং চাউখৎ থৌরাং পুরকপদা মতেং পাংখিবা মীপুম খুদিমক্তা মহাক্না ইকাই খুম্নবা উৎখ্রে। থৌরম অসিদা ৱা ঙাংলদুনা মহাক্না প্রধান মন্ত্রী ওইরবা মতুংদা নোর্থ ইস্তর্ন কাউন্সিল মীৎ শরুক য়ানবা শিল্লোংদা লাকখিবা মহাক্কী খোংচৎ অদুবু নিংশিংখি। মদু চহি দিকেদ ৩-৪গী মতুংদা প্রধান মন্ত্রী অমহেক্তনা রাজ্য অসিদা লাকখিবা অহানবা খোংচৎ ওইখি। মহাক্না মহৌশাগা খ্বাইদগী নক্নবা মীওইশিংগী মশক অদুবু মখাতানা মপাঙ্গল কনখৎহনবগীদমক্তা রাজ্য অসিগী মীয়াম্বু থাগৎপা ফোঙদোকখি। “মেগালয়না মহৌশাগী, খুমাং চাউশিনবগী, কঞ্জর্বেসনগী অমসুং ইকো-সস্তেনেবিলিতীগী পাউজেল অদু মালেমদা পীরি’ হায়না শ্রী মোদীনা ফোঙদোকখি। ‘ৱিস্তলিং ভিলেজ’গী চৎন-লোনচৎ অমসুং খুগং খুদিংমক্কী কোইর অদুগী মতাংদা পল্লদুনা প্রধান মন্ত্রীনা আর্ত অমসুং ম্যুজিক্কী লমশিংদা রাজ্য অসিগী কন্ত্রিব্যুসন অদুবু ইকাই খুম্নবা উৎখি। মসিগী লমদম অসিদা হৈথোই শিংথোইরবা আর্তিস্ত কয়ামরুম লৈরি অমসুং শিল্লোং চেম্বর কোইরনা মসিবু অৱাংবা থাক্তা পুখৎলি হায়না মহাক্না ফোঙদোকখি। মেঘালয়গী থাক ৱাংলবা শান্ন-খোৎনবগী কলচর অসিদগী লৈবাক অসিনা আশা ৱাংনা তৌরি হায়না মহাক্না মখা তাখি। ওর্গানিক ফার্মিংগী ফিল্দদা রাজ্য অসিগী মমিং চৎপা হেনগৎলক্লিবা অসিগী মতাংদা প্রধান মন্ত্রীনা ফোঙদোকখি। “মেঘালয়গী ইচে ইচলশিংনা বেম্বু ৱীভিংগী আর্ত অদু অমুক হিংগৎহনখ্রে অমসুং মসিগী শুবা নোম্বা কনবা লৌমীশিংনা মেঘালয়গী শক্লোন অসি ওর্গানিক রাজ্য অমা ওইনা মপাঙ্গল কনখৎহল্লি” হায়না মহাক্না ফোঙদোকখি। প্রধান মন্ত্রীনা লম্বী থোংশিং, রেল অমসুং এয়র কন্নেক্তিবিতী ফগৎহন্নবা সরকারনা হোৎনখিবা অদুগী মতাংদা ফোঙদোকখি। রাজ্য অসিগী ওর্গানিক্কী ওইবা পোত্থোকশিংগী অনৌবা দোমেস্তিক অমসুং গ্লোবল মার্কেতশিং ফংহন্নবা থৌরাংশিং পাইখৎলে হায়না মহাক্না ফোঙদোকখি। কেন্দ্রগী স্কিম খুদিংমক মীয়ামদা ফংহন্নবা রাজ্য সরকার অসিনা পাইখৎপা য়াবা থবক খুদিংমক পাইখৎলি। পি.এম. গ্রামিন সরক য়োজনা অমসুং নেস্নেল লাইফলিহুদ মিসনগুম্বা স্কিমশিং অসিনা মেঘালয়দা কান্নবা ফংহল্লি। ঙসিদি জল জীবন মিসন্না ২০১৯দা য়ুমথোংগী চাদা ১দগী য়ুমথোং চাদা ৩৩দা তোতী ঈশিং ফংহল্লে। ভেক্সিন দিলিভরীগী দ্রোনশিং শিজিন্নখিবা অহানবা রাজ্যশিংগী মনুংদা মেঘালয় অসিসু অমনি হায়না প্রধান মন্ত্রীনা ফোঙদোকখি। অরোইবদা প্রধান মন্ত্রীনা মেঘালয়গী মীয়ামদা তুরিজম অমসুং ওর্গানিক প্রদক্তশিংগী মথক্তা অনৌবা সেক্তরশিংদা চাউখৎ থৌরাং পুরক্নবা মহাক্না মখাতানা মতেং পাংখিগনি অমসুং লেপ্পা লৈতনা হোৎনখিগনি হায়না ফোঙদোকখি।
গুজরাতকী বদোদারাদা লম্বীগী খুদোংথিবা অমদা মীওই কয়া লৈখিদবদা প্রধান মন্ত্রীনা অৱাবা ফোঙদোকখ্রে

গুজরাতকী বদোদারাদা লম্বীগী খুদোংথিবা অমদা মীওই কয়া লৈখিদবদা প্রধান মন্ত্রী শ্রী নরেন্দ্র মোদীনা অৱাবা ফোঙদোকখ্রে। লৈখিদ্রবশিংগা নক্নবা ইমুং-মনুংগী মীওইদা লুপা লাখ ২গী এক্স-গ্রেসিয়া অমসুং অশোকপশিংদা লুপা ৫০,০০০ পীরগনি হায়নশু প্রধান মন্ত্রীনা লাউথোকখ্রে। প্রধান মন্ত্রী ওফিসনা ত্বিৎ তৌখি: “বদোদারা জিলাদা লম্বীগী খুদোংথিবা অমদা মীওই কয়া লৈখিদবদা নুংঙাইতবা ফোঙদোক্লি। লৈখিদ্রবশিংগী ইমুংশিংগী অৱাবদা শরুক য়াজরি। অশোকপশিং অথুবদা ফগৎলকপা ওইরসনু। লৈখিদ্রবশিংগা নক্নবা ইমুং-মনুংগী মীওইদা লুপা লাখ ২গী এক্স-গ্রেসিয়া পীরগনি। অশোকপশিংদা লুপা ৫০,০০০ পীরগনি”।
প্রধান মন্ত্রীনা হান্নগী প্রধান মন্ত্রী ওইরম্বা রজিব গান্ধী লৈখিদবগী কুমওন্দা ইকায় খুম্নবা উৎখ্রে

প্রধান মন্ত্রী, শ্রী নরেন্দ্র মোদীনা হান্নগী প্রধান মন্ত্রী ওইরম্বা রজিব গান্ধী লৈখিদবগী কুমওন্দা ইকায় খুম্নবা উৎখ্রে। প্রধান মন্ত্রীনা মহাক্কী ত্বীত অমদা অসুম্না হায়খিঃ “ঐখোয়গী হান্নগী প্রধান মন্ত্রী ওইবীরম্বা শ্রী রজিব গান্ধী লৈখিদবগী কুমওন্দা মহাক্কী মফমদা ইকায় খুম্নবা উৎচরি”।
প্রধান মন্ত্রীনা বৈশাখীগী নুংঙাইরবা থৌরমদা মীয়ামদা য়াইফ পাউজেল পীখ্রে

প্রধান মন্ত্রী, শ্রী নরেন্দ্র মোদীনা বৈশাখীগী নুংঙাইরবা থৌরমদা মীয়ামদা য়াইফ পাউজেল পীখ্রে। প্রধান মন্ত্রীনা মহাক্কী ত্বীত অমদা অসুম্না হায়খিঃ “মীয়ামদা বৈশাখীগী য়াইফ পাউজেল পীজরি। কুমহৈ অসিনা ঐখোয় পুম্নমক্কী পুন্সিদা নুংঙাই-য়াইফবগী ইথিল হেনগৎহনবা ওইসনু হায়না থৌনিজরি। মীয়াম খুদিংনা মায় পাকপা অমসুং নুংঙাই য়াইফবা ওইরসনু”।
বিহার দিবসনা লাকপদা প্রধান মন্ত্রীনা বিহারগী প্রজাদা য়াইফ পাওজেল পীখ্রে

বিহার দিবসনা লাকপদা প্রধান মন্ত্রী শ্রী নরেন্দ্র মোদীনা বিহারগী প্রজাদা য়াইফ পাওজেল পীখ্রে। প্রধান মন্ত্রীনা হায়খি, “বিহার দিবসনা লাকপদা ঐহাক্কী বিহারগী ইচল-ইচে অমসুং ইচিল ইনাওশিংগী মফমদা য়াইফ পাওজেল পীজরি। পুৱারিগী মতমদগী হৌরগা, জাতিগী চাওখৎ থৌরাংগী মায়কৈদা বিহারনা লৌরিবা থৌদাংঅদু মমল নাইদে।”
ঐখোয়গী নহারোলশিংবু শান্ন-খোৎনবগী লমদা মীথোই-মীহেন ওইবা ঙম্নবা ঐখোয়না খোঙজেল অসি য়াংখৎহনসি অমসুং ইথিল পীরসি: পি.এম.

প্রধান মন্ত্রী, শ্রী নরেন্দ্র মোদীনা ঐখোয়গী নহারোলশিংবু শান্ন-খোৎনবগী লমদা মীথোই-মীহেন ওইবা ঙম্নবা ঐখোয়না খোঙজেল অসি য়াংখৎহনসি অমসুং ইথিল পীরসি হায়না ফোঙদোকখ্রে। দূরদর্শন্না তৌরকখিবা ত্বিত অমগী পাউখুম পীরদুনা, প্রধান মন্ত্রীনা হায়খি; "মসিগী মরি অসিনা অদোমবু নুংঙাইবা পোকহনগনি। ঐখোয়গী নহারোলশিংবু শান্ন-খোৎনবগী লমদা মীথোই-মীহেন ওইবা ঙম্নবা ঐখোয়না খোঙজেল অসি য়াংখৎহনসি অমসুং ইথিল পীরসি।"
কেপ্তেন জয় নরায়ন প্রসাদ নিসাদ লৈখিদবদা প্রধান মন্ত্রী নরেন্দ্র মোদীনা অৱাবা ফোংদোক্লি ।

“কেপ্তেন জয় নরায়ন প্রসাদ নিসাদজী লৈখিদবা অসি থম্মোয় শোক্না নুংঙাইতে । কৎথোকপা অমগা লোয়ননা মহাক্না ঐখোয়গী লৈবাক্কী থবক তৌখি । কেপ্তেন নিসাদনা বিহার চাউখৎনবা হোৎনরম্বশিং শিংথাবা য়াই । লায়রবশিংগী ফিবম ফগৎনবা মহাক্না হোৎনরম্বশিং মতম চুপ্পদা নিংশিংদুনা লৈহৌরগনি । মহাক্কী ইমুং-মনুং অমসুং শৌগৎপশিংগী অৱাবদা শরুক য়ারি” হায়না প্রধান মন্ত্রীনা হায়খি ।
এক্তর শ্রীদেবিনা খংহৌদনা লৈখিদবদা প্রধানমন্ত্রীনা অৱাবা ফোংদোকখ্রে

ফিলম এক্তর শ্রীদেবিনা খংহৌদনা লৈখিদবদা প্রধানমন্ত্রী শ্রী নরেন্দ্র মোদীনা অৱাবা ফোংদোকখ্রে । প্রধানমন্ত্রীনা হায়খি, “শক্নাইরবী এক্তর শ্রীদেবিনা মনুং মতম চাদনা লৈখিদবদা অৱাবা ফোংদোকচরি। মহাক ফিলম ইন্দস্ত্রীগী ভেতরান অমা ওইরম্মী, মহাক্কী শাংলবা কেরিয়রদা তোপ তোপ্পা শক্তমশিং অমসুং নিংশিংনিঙাই ওইরবা পর্ফোমেন্সশিং য়াওরি । মহাক্কী ইমুং-মনুংগী অৱাবদশু ঐহাক্না শরুক য়াজরি। মহাক্কী থৱাইনা শান্তি ওইনা লৈখিবা ওইরসনু।”
প্রধান মন্ত্রীনা জি.ই.এম. প্লেতফোর্মদা মশাগী পোত্থোক উৎলিবশিংবু থাগৎখ্রে

প্রধান মন্ত্রী, শ্রী নরেন্দ্র মোদীনা জি.ই.এম. প্লেতফোর্মদা মশাগী পোত্থোক উৎলিবা ভেন্দরশিংবু থাগৎখ্রে। জি.ই.এম. প্লেতফোর্ম্না নবেম্বর ২৯, ২০২২ ফাওবদা শেনবা চহি ২০২২-২৩গী ওইনা লুপা করোর লাখ ১গী গ্রোস মর্চেন্দাইজ ভেল্যু ৱাংমা লানখ্রে। প্রধান মন্ত্রীনা কেন্দ্র মন্ত্রী, শ্রী পিয়ুশ গোয়লগী ত্বীত অমগী পাউখুম ওইনা অসুম্না ত্বীত তৌখিঃ “য়াম্না নুংঙাইবা পাউনি! @GeM_India অসিদি ভারতকী ওন্তোপ্রিনরশিংগী থৱাই য়াওবগী মতূ উৎপা অমসুং নুং-পান ফাওনা হেন্না উহনবগী হীরমদা গেম চেঞ্জরনি। প্লেতফোর্ম অসিদা মশাগী পোত্থোক উৎলিবশিংবু ঐহাক্না থাগৎলি অমসুং অতোপ্পশিংবুসু মান্নবা থবক পাংথোকপীনবা হায়জরি”।
ইন্দোনেসিয়াগী রাস্ত্রপতি ওইনা অমুক হন্না খল্লকপদা প্রধান মন্ত্রীনা শ্রী জোকো ৱিদোদো নুংঙাইবা ফোংদোকখ্রে

ইন্দোনেসিয়াগী রাস্ত্রপতি ওইনা অমুক হন্না খল্লকপদা প্রধান মন্ত্রী শ্রী নরেন্দ্র মোদীনা শ্রী জোকো ৱিদোদোদা নুংঙাইবা ফোংদোকখ্রে। ঐখোয়গী নক্নবা সমুদ্রগী য়ুম্লোন্নবা ইন্দোনেসিয়াদা মহাক্কী অনিশুবা তার্ম মাইপাকলকপদা রাস্ত্রপতি @jokowiদা থম্মোয় শেংনা নুংঙাইবা ফোংদোকচরি। মহাক্কী মতিক চাবা লুচিংবা অসিগী মখাদা ঐখোয়গী মরূপ-মপাং ওইবা অমসুং অচেৎপা মরি হেন্না চেৎশিলহল্লগনি হায়না ঐনা থাজৈ হায়না প্রধান মন্ত্রীনা হায়খি।
প্রধান মন্ত্রীনা হান্নগী প্রধান মন্ত্রী শ্রী রজিব গান্ধীগী মফমদা মহাক্কী মপোক কুম্মোন্না লাকপদা ইকাইখুম্নবা উৎখ্রে

প্রধান মন্ত্রী, শ্রী নরেন্দ্র মোদীনা হান্নগী প্রধান মন্ত্রী শ্রী রজিব গান্ধীগী মফমদা মহাক্কী মপোক কুম্মোন্না লাকপদা ইকাইখুম্নবা উৎখ্রে। ত্বীৎ অমদা প্রধান মন্ত্রীনা হায়খি; "মহাক্কী মপোক কুম্মোন্না লাকপদা ঐখোয়গী হান্নগী প্রধান মন্ত্রী ওইবীরম্বা শ্রী রজিব গান্ধীগী মফমদা ইকাইখুম্নবা উৎচরি।"
প্রধান মন্ত্রীনা জাতিদা দি.আর.দি.ও. য়ং সাইন্তিস্ত লেবোরেতরী মঙা কত্থোক্লগনি

দিফেন্স সেক্তরদা ইন্দিজিনস রিসর্স কেপেবিলিতীদা ইনোৎ পীবা অমা ওইনা ২০২০গী জনুৱারী ২ শগোলশেন নুমিৎতা প্রধান মন্ত্রী শ্রী নরেন্দ্র মোদীনা জাতিদা দি.আর.দি.ও. য়ং সাইন্তিস্ত লেবোরেতরী মঙা কত্থোক্লগনি। থৌরম অসি বেঙ্গলুরুদা লৈবা এরোনোতিকেল দিবেলপমেন্ত ইস্তাব্লিসমেন্ত, দি.আর.দি.ও.দা শিল লাংগনি। প্রধান মন্ত্রীনা কত্থোকপগী খুদম ওইনবা প্লেক অমা মায়খুম হাংদোক্কনি, অমদি সাইন্তিস্তশিংদা ৱা ঙাংগনি। থৌরম অদুদা পাংথোকপা এগজিবিসন অমদা দি.আর.দি.ও.না মসিগী ইনোভেতিব ওইবা পোত্থোক খরা প্রধান মন্ত্রীগী মফমদা উৎকনি। থৌরম অদুদা মুখ্য মন্ত্রী বি.এস. য়েদ্যুরপ্পা অমসুং দি.আর.দি.ও.গী চিয়ারমেন দা. জি. সতিশ রেদ্দীসু শরুক য়াগনি। মসিনা ২০১৪দা দিফেন্স রিসর্স এন্দ দিবেলপমেন্ত ওর্গনাইজেসন (দি.আর.দি.ও.) এৱার্দ খুৎশিন্নরবা মতুংদা মকোকথোংবা অমসুং মীশক নাইরবা দিফেন্স সাইন্তিস্তশিং অমসুং আর্ম ফোর্সেসকী মকোকথোংবা ওফিসরশিং তিনখিবা অমদা ৱা ঙাংখিবা অদু নীংশিংবা য়াই, প্রধান মন্ত্রীনা চহী ৩৫ ফাওবগী মনুংদা লৈবা নহা ওইবা সাইন্তিস্তশিংদগী ইনোভেসনগীদমক য়ামদ্রবদা দি.আর.দি.ও. লেব মঙা মশক খঙদোক্নবা ৱাফম থমখি। থৌরম অদুদা প্রধান মন্ত্রীনা নহাশিংবু দিফেন্স রিসর্সকা মরী লৈনবা এক্তিবিতীশিংদা চাউনা শরুক য়ানবা ৱাফমসু থমখি।
বালিদা পাংথোক্লিবা জি.২০ সম্মিত মনুংদা প্রধান মন্ত্রী অমসুং ওস্ত্রেলিয়াগী প্রধান মন্ত্রীগা উন্নবা

বালিদা হৌজিক পাংথোক্লিবা জি.২০ সম্মিত মনুংদা প্রধান মন্ত্রী, শ্রী নরেন্দ্র মোদী অমসুং ওস্ত্রেলিয়াগী প্রধান মন্ত্রী, ঐচ.ই. শ্রী এন্থোনী অল্বানিজকা ঙসি উন্নখ্রে। কম্প্রিহেন্সিব স্ত্রেতজিক পার্ত্নরশিপকী মখাদা অমসুং ভারত অমসুং ওস্ত্রেলিয়াগী মরক্তা চাং নাইনা পাংথোক্লিবা অৱাংবা থাক্কী ৱারী শাবগী থৌওংনা মরম ওইরগা লৈবাক অনিগী লৈনরিবা মরীনা অফবা ফিভমদা লৈবসিদা লুচিংবা অনিনা নুংঙাইবা ফোংদোক্নখি। মখোয়না দিফেন্স, ত্রেদ, এজুকেসন, ক্লীন ইনর্জী অমসুং পীপল-তু-পীপল তাইস য়াওনা তোঙানবা সেক্তরশিংদা তেংবাংনবগী থৌওং হেন্না চেৎশিলহন্নবা পাংথোক্লিবা থৌওংশিংগী ফিভমশিংসু য়েংশিনখি। এজুকেসনগী লমদা, মরু ওইনা হাইয়র এজুকেসন, ভোকেস্নেল এজুকেসন, ত্রেনিং অমসুং কেপাসিতী বিলদিংগী মতাংদা ইন্সতিত্যুসনশিংগী ওইবা পার্ত্নরশিপকী মতাংদসু মখোয়না কুপ্না খন্ন-নৈনখি। লুচিংবা অনিগী মান্নবা অপাম্বা লৈবা রিজনেল অমসুং মালেমগী হীরম কয়াগী মতাংদসু মখোয়না ৱাখল্লোন লান্নখি। হায়রিবা হীরমশিং অসিগী মনুংদা তংদু লৈতাবা অমসুং শান্তি লৈবা ইন্দো-পেসিফিক্কী লমদম, ক্লাইমেতকা মরী লৈনবা ৱাফম অমসুং ভারতকী জি.২০ প্রসিদেন্সীগী ৱাফম য়াওখি। প্রধান মন্ত্রী শ্রী নরেন্দ্র মোদীনা প্রধান মন্ত্রী অল্বানিজপু য়াম্না অথুবা মতমদা ভারত্তা তরাম্না ওকপা পাম্মি হায়না ফোংদোকখি।
দি.দি. ফ্রী দিশতা মখোয় মশাগী রাজ্যগী দুরদর্শন চেনেলশিং ফংবগীদমক প্রধান মন্ত্রীনা মীয়ামদা নুংঙাইবা ফোংদোকখ্রে

দি.দি. ফ্রী দিশতা মখোয় মশাগী রাজ্যগী দুরদর্শন চেনেলশিং অহানবা ওইনা ফংবগীদমক প্রধান মন্ত্রী শ্রী নরেন্দ্র মোদীনা মীয়ামদা নুংঙাইবা ফোংদোকখ্রে। প্রধান মন্ত্রীনা হায়খি, “দি.দি. ফ্রী দিশকী থোংদা ভারতকী সেতেলাইতকী খোঙ্গুন্দা প্রসার ভারতীনা রাজ্যগী দি.দি. চেনেল ১১ অমগা পুরক্লে তাবদা নুংঙাইবা ফাওই। মসিদা অৱাং-নোংপোক রাজ্যশিংগী চেনেল মঙা য়াওরি। মসিনা রিজনেল কলচরশিং মপাংঙ্গন কনখৎহনবা অমসুং মীয়ামগী অনীংবা অপাম্বা মপুং ফাহনবদা মসিনা মতম শাংনা কান্নবা ফংহল্লগনি। ছত্তিসগর, গোৱা, হরিয়ানা, হিমাচল প্রদেশ, ঝার্খন্দ, মণিপুর, মেঘলায়, মিজোরাম, নগালেন্দ, ত্রিপুরা অমসুং উত্তরাখন্দগী মীয়াম্বু অহানবা ওইনা দি.দি. ফ্রী দিশতা মখোয় মশাগী রাজ্যগী দুরদর্শন চেনেলশিং ফংবগীদমক নুংঙাইবা ফোংদোকচরি।”
শ্রী এন. রঙ্গাসামী জীনা পুদুচেরীগী সি.এম. ওইনা ৱাশক লৌখিবদা প্রধান মন্ত্রীনা নুংঙাইবা ফোংদোকখ্রে

শ্রী এন. রঙ্গাসামী জীনা পুদুচেরীগী সি.এম. ওইনা ৱাশক লৌখিবদা প্রধান মন্ত্রী শ্রী নরেন্দ্র মোদীনা নুংঙাইবা ফোংদোকখ্রে। ত্বীত অমদা প্রধান মন্ত্রীনা হায়খি: “শ্রী এন. রঙ্গাসামী জীনা পুদুচেরীগী সি.এম. ওইনা ৱাশক লৌবদা ঐহাক্না নুংঙাইবা ফোংদোকচরি। লাক্কদৌরিবা চহি মঙাগীদমক য়াইফ পাউজেল পীজরি”।
মশা-মরোমদোম লেপচবা ঙম্বা ভারত অমা শেমগৎপদা স্তার্দ-অপশিংনা মরুওইবা থৌদাং অমা লৌরি: প্রধান মন্ত্রী মোদী

কোরোনা লাইচৎ মনুংদা অত্মানির্ভরভারত শেমগৎনবা মতেং পাংখিবা ভারতকী স্তার্দ-অপশিং প্রধান মন্ত্রী শ্রী নরেন্দ্র মোদীনা থাগৎখ্রে। ঙসি ভিদিও কনফরেন্সকী খুৎথাংদা পাংথোকপা ‘প্রারম্ভ: স্তার্দঅপ ইন্দিয়া ইন্তরনেসনেল সমিৎ’তা মহাক্না ৱা ঙাংখি। থৌরম অদুদা প্রধান মন্ত্রীনা হায়খি স্তার্দঅপশিংগী চাদা ৪৫ তয়র-২ অমসুং তয়র-৩ সহরশিংদা লৈরি অমসুং লমদম অসিদা পুথোকপা পোৎথোকশিংগী ব্রান্দ এম্বেসেদর ওইনা থবক তৌরি। রাজ্য খুদিংমক্না স্তার্দঅপশিং শৌগৎলি অমসুং য়োকখৎলি অমসুং হৌজিক লৈবাক অসিগী জিলাশিংগী চাদা ৮০ স্তার্দঅপ ইন্দিয়া মিসনগী শরুক অমা ওইরে। মীয়াম্না মখোয়গী চীঞ্জাক্কী মরমদা হেন্না ৱাখল তাবা হেল্লকপদগী চীঞ্জাক অমসুং লৌউ-শিংউগী থবকশিংদা অনৌবা খুদোংচাবা কয়া লৈরে। লুপা করোর লাখ ১গী এগ্রি ইনফ্রা ফন্দ অমা শেমদুনা হায়রিবা সেক্তরশিং অসি চাউখৎহন্নবা ভারতনা অখন্নবা মিৎয়েং চঙলে। হায়রিবা অনৌবা খুদোংচাবশিং অসিগা লোয়ন্না, স্তার্দপনা লৌমীশিংগা পুন্না থবক তৌমিন্নরি অমসুং হেন্না লাইনা মগুন লৈবা পোৎথোকশিং লৌবুক্তগী তেবল ফাওবা য়ৌরক্নবা মরুওইবা থৌদাং অমা লৌরি। কোরোনা লাইচৎ মনুংদা অত্মানির্ভরভারত শেমগৎনবা মতেং পাংখিবা ভারতকী স্তার্দ-অপশিং থাগৎলদুনা প্রধান মন্ত্রীনা হায়খি সেনিতাইজরশিং, পি.পি.ই কিৎশিং অমসুং মরী লৈনবা পোৎলমশিং ফংহনবদা স্তার্দঅপশিংনা মরুওইবা থৌদাং অমা লৌখি। চানবা পোৎলমশিং অমসুং হিদাক-লাংথকশিং ফংহনবা, মমাঙ থাবা থবক তৌরিবা মীওইশিং চৎথোক-চৎশিনগী থবক অমসুং ওনলাইন স্তদি মেতরিএল ফংহনবদা মখোয়না মরুওইবা থৌদাং লৌখি। অৱাবা তারিঙৈ মতমদা খুদোংচাবা থিনবা হোৎনবা অমসুং খুদোংথিবা মনুংদা মখোয়না থাজবা পীখিবা স্তার্দঅপকী থৌনা অদু প্রধান মন্ত্রীনা থাগৎখি।
জম্মু অমসুং কশ্মীরগী সিভিল সর্বিসেস (দিসেন্ত্রেলাইজেসন অমসুং রিক্রুইতমেন্ত) এক্তকা মরি লৈননা জম্মু অমসুং কশ্মীর অমুক নৌনা শেমগৎনবা (রাজ্যগী ৱায়েল-পথাপশিং চানবা মওংদা শেমদোকপা) অনিশুবা ওর্দর, ২০২০ কেবিনেৎনা অয়াবা পীখ্রে

প্রধান মন্ত্রী শ্রী নরেন্দ্র মোদীনা অধ্যক্ষ ওইবা কেন্দ্রগী কেবিনেৎনা জম্মু অমসুং কশ্মীর অমুক নৌনা শেমগৎনবা এক্ত, ২০১৯গী সেক্সন ৯৬কী মখাদা থোকপা জম্মু অমসুং কশ্মীর অমুক নৌনা শেমগৎনবা (রাজ্যগী ৱায়েল-পথাপশিং চানবা মওংদা শেমদোকপা) অনিশুবা ওর্দর, ২০২০ মাগী এক্স-পোস্ত ফেক্তোগী অয়াবা পীখ্রে। মসিগী ওর্দর অসি জম্মু অমসুং কশ্মীরগী সিভিল সর্বিসেস ( দিসেন্ত্রেলাইজেসন অমসুং রিক্রুইতমেন্ত) এক্ত (এক্ত নম্বর ২০১০গী XVI )কী মখাদা জম্মু অমসুং কশ্মীরগী য়ুনিয়ন তেরিতোরীদা থাক খুদিংমক্কী থবকশিংদা দোমিসাইলগী চৎনগদবা ৱাফমশিংগা মতীক চান্নবশিং অদু মখা তানা শেমদোক-শেমজিন তৌখ্রে। মসিগী ওর্দর অসি জম্মু অমসুং কশ্মীরগী য়ুনিয়ন তেরিতোরীদা থবক্কী পোস্ত লোয়নমক্তা অখন্নবা মওংগী দোমিসাইলগী ক্রাইতেরিয়াশিংদা চৎনগনি।
প্রধান মন্ত্রীনা ইজ ওফ দুইং ব্যুজিনেস গ্রান্দ চেলেঞ্জ হৌদোকখ্রে, উদ্যোক্কী মীহুৎশিংদা ৱা ঙাংখ্রে

ঙসি ন্যু দিল্লিগী লোক কালয়ান মার্গতা পাংথোকপা থৌরম অমদা প্রধান মন্ত্রী নরেন্দ্র মোদীনা ইজ ওফ দুইং ব্যুজিনেস গ্রান্দ চেলেঞ্জ হৌদোকখ্রে। চেলেঞ্জ অসিগী পান্দমদি আর্তিফিসিয়েল ইন্তিলিজেন্স, ইন্তরনেত ওফ থিংস, বিগ দেতা এনালাইতিক্স, ব্লোকচেন অমসুং সরকারগী থবকশিং শেমদোক্নবা অনৌবা তেক্নোলোজীশিংদা য়ুমফম ওইবা অনৌবা ৱাখল্লোনশিং শীজিন্নবা হৌদোকপনি। গ্রান্দ চেলেঞ্জ অসিগী প্লেতফোর্মদি স্তার্তঅপ ইন্দিয়া পোর্তেলনি। থৌরম অদুদা ৱা ঙাংবদা প্রধান মন্ত্রীনা উদ্যোক্কী মীওইশিং থাগৎখি অমসুং মখোয়না ভারতকী ইজ ওফ দুইং ব্যুজিনেস (ই ও দি বি) রেঙ্কিং ফগৎহনবগীদমক থাগৎখি। লাক্কদৌরিবা চহিশিংদা ই ও দি বি রেঙ্কিং ৫০গী মনুংদা ভারত য়াওহন্নবা মহাক্না পান্দম থমখিবদা মদু নোক্নখিবা অদু মহাক্না নিংশিংখি। মহাক্না হায়খি, চহি মরি অসিদা হৌজিক হেন্না ফগৎলকপা উরে। হায়রিবা মতম অসিদা ই ও দি বিগী রেঙ্ক অসি মফম ৬৫ হাইগৎলে। হৌজিক ভারত অসি খা-নোংপোক এসিয়াদা অহানবা ওইরে অমসুং মকোক ৫০গী মনুং চনগদবা খর খক ঙাইরে। কোওপরেতিপ অমসুং কম্পিতিতিব ফেদেরেলিজমগী ৱাখল্লোনদা ই ও দি বি ফগৎহন্নবা কেন্দ্র অমসুং রাজ্য সরকারশিংনা পুন্না থবক তৌমিন্নরি। প্রধান মন্ত্রীনা হায়খি, থৌশিলগী লমজিংগী লৈঙাক অমসুং মাংজৌননা খঙবা ঙম্বা অরোনবা লৈতবা থৌশিলশিংগী মখাদা কেন্দ্র সরকারনা থবক তৌরি। কেন্দ্র সরকারনা পায়খৎলিবা অওনবশিং অসিগী পান্দমদি মীচম মীয়াম হিংবদা লাইহনবনি। ঙসিদি অপীকপা ইন্ত্রপ্রিনরশিপ য়াম্না লাইনা ললোন-ইতিক তৌরে অমসুং অচম্বা থবক হায়বদি মৈ শম্বা ফাওবা লাইনা পাংথোক্লে। হৌখিবা চহি মরি অসিদা অরিবা কান্নদ্রবা আইন ১৪০০ লৌথোক্লে। মসিনা ললোন-ইতিক্কী থবকশিংদা য়েৎনবা লাকপদা ৱায়েনবদা অমসুং মপানগী পোৎ পুশিল্লকপদা অয়াবা পীবদা মতম য়াম্না চংবা অদু হন্থহল্লে। এম এস এম ই সেক্তরগী থবক কয়া পায়খৎলে অমসুং মিনিত ৫৯গী মনুংদা লুপা ক্রোর ১ ফাওবগী লোন পীবগী অয়াবা পীরে। প্রধান মন্ত্রীনা হায়খি, আই এম এফ অমসুং মুদিসনা ঙসিদি ভারতকী তুংগী ফিবমদা থাজবা থম্লে। ঐখোয়গী পান্দমদি অতেনবা মতমগী মনুংদা ভারত অসি ত্রিলিয়ন দোল্লর ৫গী ইকনোমিদা য়াওহনবনি। মসিগীদমক ইকনোমিগী সেক্তর খুদিংমক ফগৎহনবা মথৌ তাই। অনৌবা ভারত অসিগী ওন্ত্রেপ্রেন্যুয়রশিংগী অনৌবা মঙলানগা হৌজিক ওইরিবা ফিবম অসিগা চুনবা ঙম্নবা উদ্যোক্কী থৌশিল অমা শেম্নবা কেন্দ্র সরকারনা থবক পায়খৎলি। ই ও দি বি রেঙ্কিংগী মকোক ৫০গী মনুং চান্নবা পুন্না থবক পায়খৎলি। প্রধান মন্ত্রীনা হায়খি, থবকশিং পাংথোকপদা মীওইবগী খুৎ চংবা হন্থহনবা অমসুং অনৌবা অমসুং দিজিতেল তেক্নোলোজীশিং শীজিন্নবা হেনগৎহনবা অসি য়াম্না দরকার ওই। মসিদা য়ুমফম ওইবা থবক তৌবগী চৎনবী অসিনা মখা তানা থৌশিলদা য়ুমফম ওইবা লৈঙাক লৈহনবা ঙমগনি।
নেপালগী লুম্বীনিদা বুদ্ধ জয়েন্তি থৌরম পাংথোকখ্রে

নেপালগী লুম্বীনিদা লৈবা ইন্তরনেস্নেল কনভেন্সন সেন্তর অমসুং মেদিতেসন হোলদা পাংথোকপা ২৫৬৬শুবা বুদ্ধ জয়েন্তি থৌরমদা প্রধান মন্ত্রী শ্রী নরেন্দ্র মোদী শরুক য়াখ্রে। থৌরম অদুগা প্রধান মন্ত্রী মোদীগা লোয়ন্না নেপালগী প্রধান মন্ত্রী সের বহাদুর দিউবা অমসুং মহাক্কী লোয়নবী দোক্তর অর্জু রানা দিউবা শরুক য়াখি। থৌরম অদুদা শরুক য়াখিবা অতোপ্পা শক্নাইরবা মীওইশিংগী মনুংদা লুম্বীনি দিবলপমেন্ত ত্রস্ত(এল দি তি)গী চিয়ারমেন অমসুং নেপালগী তুরিজম অমসুং সিবিল এভিএসনগী মিনিস্তর প্রেম বহাদুর অলে, লুম্বীনিগী চীফ মিনিস্তর কুল প্রসাদ কে.সি, এল.দি.তিগী ভাইস চিয়ারমেন মেত্তেয়া সাক্যা পুত্তা অমসুং নেপাল সরকারগী অতোপ্পা মিনিস্তরশিং য়াওখি। লম্বোইবশিং, বুদ্ধিস্ত পন্দিৎশিং অমসুং মালেমগী মফম কয়াদগী লাকপা মীওইশিং য়াওনা চাউরাক্না মীওই ২৫০০ শরুক য়াখিবা থৌরম অদুদা লৈবাক অনিমক্কী প্রধান মন্ত্রীশিংনা ৱা ঙাংখি।
প্রধান মন্ত্রীনা সি পি এস ই সভাদা ৱা ঙাংখ্রে

প্রধান মন্ত্রী শ্রী নরেন্দ্র মোদীনা ঙসি ন্যু দিল্লীগী বিজ্ঞান ভবন্দা পাংথোকপা সি পি এস ই সভাদা শরুক য়াখ্রে। প্রধান মন্ত্রীগী মফমদা কোর্পোরেৎ গবর্নান্স, হ্যুমেন রিসোর্স মেনেজমেন্ত, ফাইনান্সিয়েল রি-ইঞ্জিনীয়ারিং, ইনোবেসনশিং অমদি তেক্নোলোজী লোইননা অনৌবা ভারতকীদমক ভীজন ২০২২গুম্বা হিরমশিংদা মরুওইবা প্রজেন্তেসনশিং লানথোকখি। সভা অসি পব্লিক সেক্তরগী হিরমদা অনৌবা খোংথাং অমনি হায়না তিনখিবা মীয়াম অদুদা প্রধান মন্ত্রীনা হায়খি। প্রজেন্তেসনশিং অদু থাগৎপা ফোংদোক্লদুনা প্রধান মন্ত্রীনা হায়খি মদুদি কেন্দ্র সরকারনা, পব্লিক সেক্তর অন্দর্তেকিংশিংনা মখোয়গী পর্ফোমেন্স ফগৎহনবা ঙমজনবা মনীং তম্না মথৌ তৌহল্লি। নীং তম্বা ফংলবা মতুংদগী জাতি অসিগী শেমগৎ শাগৎপা অমসুং জাতি অসিগী শেনমিৎলোন্দা পি এস য়ুশিংনা মশক থোক্না থৌদাং লৌরি হায়না মহাক্না হায়খি। পব্লিক সেক্তর এন্তরপ্রাইজেসশিংগীদমক প্রোফিৎ অমসুং সোসিয়েল বেনিফিৎ জেনরেৎ তৌবা অনিমক মরু ওই হায়না মহাক্না হায়খি। মৈ ফংদবা খুঙ্গংশিংবু মৈ ফংহনবা, লাইরবশিংদা এল পি জি কনেক্সনশিং ফংহনবগুম্বা সরকারগী অচৌবা ওবজেক্তিবশিং অসি পি এস ই ৱার্করশিংনা কন্না হোৎনরিবা অদু য়াওদনা মপুং ফাহনবা ঙম্লোই হায়না পি এস ই এমপ্লোইশিংবু মখোয়গী থৌদাং অদুগীদমক থাগৎপা ফোংদোকখি। তেক্নোলোজী অমসুং প্রোসেসশিংদা অওনবা পুরক্তুনা অনৌবা ভারত শেম্বদা মতেং পাংনবা প্রধান মন্ত্রীনা পি এস ই শিংদা অকনবা ৱাফম থমখি। মসিগীদমক্তা পি এস ই শিংনা ৫-পি ফোর্মুলা- পর্ফোমেন্স, প্রোসেস, পর্সোনা, প্রোক্যুর্মেন্ত অমসুং প্রিপ্যার মথৌ তাই হায়না মহাক্না হায়খি। অনৌবা ভারতকীদমক মহাক্না পি এস ই শিংগী মাংদা শিংনবা মঙা থমখি: ২০২২ ফাওবদা, মতৌ করম্না ভারতকী পি এস য়ুশিংনা মখোয়গী জিও-স্ত্রেতেজিক রিছ অদু হেঙ্গৎহনগদগে? ২০২২ ফাওবদা, মতৌ করম্না ভারতকী পি এস য়ুশিংনা লৈবাক অসিগী ইম্পোর্ত বিল হন্থহনগনি? ২০২২ ফাওবদা, মতৌ করম্না ভারতকী পি এস য়ুশিংনা ইনোবেসন অমসুং রিসর্স মপুং ফাহনগদগে? ২০২২ ফাওবদা, মখোয়গী সি এস আর ফন্দ ওপ্তিমেল্লী য়ুতিলাইজ তৌবদা ভারতকী পি এস য়ুশিংগীদমক করি করম্বা রোদমেপ ওইগনি? ২০২২ ফাওবদা, লৈবাক অসিদা ভারতকী পি এস য়ুশিংনা করম্বা অনৌবা দিবেলপমেন্ত মোদেল পীগদৌরি? লৈবাক খরদদি মালেমদা লৈরিবা খ্বাইদগী চাউবা কম্পেনী ৫০০গী মনুংদা মরি থোকপগী অমদি পব্লিক সেক্তরগী মনুং চল্লি হায়না প্রধান মন্ত্রীনা ফোংদোকখি। ভারতকী পি এস য়ুশিংনা অতোপ্পা লৈবাকশিংগী পি এস য়ুশিংগা লোইননা লিঙ্ক থম্নবা অমসুং ওভরসিজ ইনভেস্তমেন্তকীদমক কমপ্রেহেন্সিব স্ত্রাতেজী অমা দিবেলপ তৌনবা মহাক্না ফোংদোকখি। ভারতকী ইমপোর্ত বিল হন্থহনবদা পি এস য়ুশিংনশু মরুওইবা থৌদাং অমা লৌবা য়াই হায়না মহাক্না ফোংদোকখি। সি এস আই আর অমসুং আই সি এ আর অসিনচিংবদা হৌজিক লৈরিবা খুদোংচাবশিং অদুগী মথক্তা সি পি এস ইশিংদা লৈরিবা মোর্দন আর & দি ইনফ্রাস্ত্রকচর অদু পল্লদুনা, হৌজিক ইনোবেসন অমসুং রিসর্স পুন্সিনবা মথৌ তাই হায়না প্রধান মন্ত্রীনা হায়খি। মসিগা মরি লৈননা সি পি এস ইশিং অমসুং সরকারগী দিপার্তমেন্তশিংগী মরক্তা হেন্না চাউবা মওংদা ইনফোর্মেশন সেয়ার তৌননবা মহাক্না খঙহনখি। সি পি এস ইশিংনা পেপরলেস ৱার্ক কলচর, কেসলেস ত্রাঞ্জেক্সনশিং অমসুং ৱেস্ত মেনেজমেন্তকুম্বা লম কয়াদা রোল মোদেল ওইনা থবক তৌবা য়াই হায়না প্রধান মন্ত্রীনা হায়খি। অনৌবা ভারতকী মংলান অদু মংফাওনহনবদা সি পি এস ইশিংনা অচৌবা থৌদাং লৌগনি হায়না প্রধান মন্ত্রীনা থাজবা থমখি।
প্রধান মন্ত্রীনা গুজরাত্তা লৈখিদ্রবশিংগী মফমদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা গুজরাতকী তোঙান তোঙানবা মফমশিংদা মতম চাদনা চুখিবা নোং অমসুং নোংলৈ নুংশিৎনা মরম ওইদুনা লৈখিদ্রবশিংগী মফমদা অৱাবা ফোংদোকখ্রে। প্রধান মন্ত্রীনা হায়খি, “গুজরাতকী তোঙান তোঙানবা মফমশিংদা মতম চাদনা চুখিবা নোং অমসুং নোংলৈ নুংশিৎনা মরম ওইদুনা লৈখিদ্রবশিংগী মফমদা অৱাবা ফোংদোকচরি। লৈখিদ্রবশিংগী ইমুং-মনুংগী অৱাবদা শরুক য়াজরি। ফিভম অসি ওথোরিতীশিংনা য়াম্না কুপ্না য়েংশিল্লি। অৱাবা তারবশিংদা পীবা য়াবা মতেং পুম্নমক পীবগী থবক চত্থরি।” প্রধান মন্ত্রীনা গুজরাতকী তোঙান তোঙানবা মফমশিংদা মতম চাদনা চুখিবা নোং অমসুং নোংলৈ নুংশিৎনা মরম ওইদুনা লৈখিদ্রবশিংগী নক্নবা ইমুং মনুংগী মীওইশিংদা প্রধান মন্ত্রীগী নেস্নেল রিলিফ ফন্দগী এক্স-গ্রেসিয়া ওইনা লুপা লাখ অনি/অনি পীনবা অয়াবা পীখ্রে। প্রধান মন্ত্রীনা গুজরাতকী শরুক কয়াদা মতম চাদনা চুখিবা নোং অমসুং নোংলৈ নুংশিৎনা মরম ওইদুনা শোক্লবশিংদা লুপা লিশিং য়াঙ্খৈ/য়াঙ্খৈ পীবদসু অয়াবা পীখ্রে।
ওক্তোবর ১২দা প্রধান মন্ত্রী এন ঐচ আর সিগী সিলভর জুবলী ফাউন্দেসন দে শরুক য়াগনি

ওক্তোবর ১২দা ন্যু দিল্লীদা প্রধান মন্ত্রী নরেন্দ্র মোদী নেস্নেল হুমেন রাইৎস কম্মিসন (এনঐচআরসি)গী সিলভর জুবলী ফাউন্দেসন দে শরুক য়াগনি। প্রধান মন্ত্রীনা পোস্তেজ স্তাম্প অমা অমসুং স্পিসিয়েল কভর ফোঙগনি। মহাক্না এন ঐচ আর সিগী অনৌবা ৱেবসাইৎ ফোংগনি। ৱেবসাইত অসি শীজিন্নবদা হেন্না নুংঙাইগনি অমসুং মীয়ামগা মীমান্নদ্রবশিংনা শীজিন্নবা য়াগনি। মীয়ামদা প্রধান মন্ত্রীনা ৱা ঙাংগনি।